कास्की (अस) । पोखरा महानगरपालिकाको सहकार्यमा गण्डकी प्रदेश सरकारले फेवातालको ड्यामसाइड पार्कलाई झण्डा पार्कका रूपमा विकास गर्ने प्रक्रिया अगाडि बढाएको छ । ड्यामसाइड क्षेत्रबाट फेवातालमा छाया देखिने गरी झण्डा राख्न लागिएको हो ।
प्रदेश सरकार र पोखरा महानगरपालिकाको संयुक्त लगानीमा ड्यामसाइडस्थित पार्कमा बृहत् नेपाली झण्डा बनाइने गण्डकी प्रदेशका आर्थिक मामिला एवम् योजनामन्त्री किरण गुरुङले जानकारी दिए । फेवातालमा थप योजना सञ्चालनमा ल्याएर तालक्षेत्रलाई आकर्षण तुल्याएर मनमोहक एवम् आकर्षक पर्यटकीय गन्तव्यका रूपमा विकास गर्ने उद्देश्यले झण्डासहितको पार्क निर्माण अभियान थालेको गुरुङले बताए ।
सरकारको फेवाताल संरक्षण गर्ने नीतिअनुसार नै झण्डा राख्न लागिएको हो । त्यस क्षेत्रमा १ सय मिटर अग्लो नेपालको झण्डा राखिनेछ । पर्यटकलाई लक्षित गरी झण्डा पार्क निर्माण गर्न लागिएको प्रदेश सरकारले बताएको छ । तालमा अन्य आकर्षण पनि थपिने र नेपाल भ्रमण वर्ष २०२० लाई सफल बनाउने उद्देश्यले फेवामा अन्य पर्यटकीय आकर्षण क्रमशः थप्दै जाने योजनामा प्रदेश सरकार रहेको छ । प्रदेश सरकारले यसलाई अझै ब्राण्डिङ गर्दै पर्यटकीय आकर्षणको रूपमा विकास गर्ने बताएको छ ।
पोखरा महानगरपालिकाका सहायक प्रशासकीय अधिकृत यमलाल अधिकारीले योजनाको सम्भाव्यता अध्ययनसमेत भइसकेको बताएको छ ।
महानगरपालिकाले यसको अध्ययन गरेर झण्डै १ करोड रुपैयाँ लागत लाग्ने प्रतिवेदन पर्यटन मन्त्रालयमा बुझाएको छ । महानगरपालिकाको यो प्रस्ताव बुधवारको मन्त्रिपरिषद् बैठकले पनि स्वीकृत गरिसकेको छ । मन्त्रिपरिषद्ले नै यो योजनालाई स्वीकृत गरेपछि योजना अब टेण्डर प्रक्रियामा जाने सरकारका प्रवक्ता एवम् भौतिक पूर्वाधार विकास मन्त्री रामशरण बस्नेतले जानकारी दिए । टेण्डर प्रक्रियामा गइसकेपछि लाग्ने लागतमा सरकारले समपुरक अनुदानबाट ५० प्रतिशत र महानगरपालिकाले ५० प्रतिशत लगानी गर्नेछन् । पार्क निर्माणका लागि टेण्डर भने महानगरपालिकाले आह्वान गर्नेछ ।